โรดงชินมุน

โรดงชินมุน (สัทอักษรสากล: [ɾo.doŋ ɕin.mun]; เกาหลี: 로동신문; แปล หนังสือพิมพ์แรงงาน) เป็นหนังสือพิมพ์บันทึกเหตุการณ์อย่างเป็นทางการของเกาหลีเหนือ สังกัดคณะกรรมการกลางพรรคแรงงานเกาหลี ถูกอ้างถึงบ่อยครั้งโดยสำนักข่าวกลางเกาหลี (KCNA) และสื่อระดับนานาชาติ โดยได้รับการยอมรับว่าเป็นแหล่งข้อมูลทัศนะอย่างเป็นทางการของเกาหลีเหนือในหลายประเด็น บรรณาธิการบริหารคือคิม พย็อง-โฮ ทั้งนี้ รายชื่อบทความที่ตีพิมพ์ในโรดงชินมุนตั้งแต่ ค.ศ. 1946 สามารถเข้าถึงได้ทางออนไลน์ผ่านเว็บไซต์ศูนย์ข้อมูลเกาหลีเหนือ (unibook.unikorea.go.kr) และพอร์ทัลข้อมูลเกาหลีเหนือ (nkinfo.unikorea.go.kr) ประวัติศาสตร์ หนังสือพิมพ์ฉบับนี้ตีพิมพ์ครั้งแรกเมื่อวันที่ 1 พฤศจิกายน ค.ศ. 1945 ในชื่อช็องโร (정로; แปล เส้นทางที่ถูกต้อง) โดยทำหน้าที่เป็นช่องทางสื่อสารสำหรับสำนักเกาหลีเหนือของพรรคคอมมิวนิสต์เกาหลี ต่อมาในเดือนกันยายน ค.ศ. 1946 ช็องโรถูกควบรวมกับช็อนจิน เป็นกระบอกเสียงของพรรคประชาชนใหม่ และได้รับการเปลี่ยนชื่อเป็นโรดงชินมุน ฉบับภาษาอังกฤษของโรดงชินมุนถูกเปิดตัวในเดือนมกราคม ค.ศ. 2012 ภายหลังการกวาดล้างและประหารชีวิตชัง ซ็อง-แท็ก โรดงชินมุนได้ลบบทความประมาณ 20,000 บทความออกจากคลังข้อมูลทางเว็บ ในขณะที่บทความอื่น ๆ ถูกแก้ไขเพื่อตัดชื่อของเขาออกไป เนื้อหา โรดงชินมุนตีพิมพ์ทุกวันตลอดทั้งปี โดยปกติจะมีจำนวน 6 หน้า เนื้อหาของโรดงชินมุนสามารถเข้าถึงได้ผ่านเครือข่ายมีแรวายฟายภายในประเทศเกาหลีเหนือ บทบรรณาธิการวันขึ้นปีใหม่ ตั้งแต่ ค.ศ. 1996 เป็นต้นมา โรดงชินมุน, สำนักข่าวกลางเกาหลี, มินจูโชซ็อน และโชซ็อนอินมินกุนได้ร่วมกันตีพิมพ์บทบรรณาธิการร่วมฉบับวันขึ้นปีใหม่ซึ่งระบุถึงเค้าโครงนโยบายของประเทศในปีนั้น ๆ โดยปกติบทบรรณาธิการเหล่านี้จะกล่าวสรรเสริญนโยบายซ็อนกุน รัฐบาล และผู้นำ รวมถึงส่งเสริมการเติบโตของชาติ นอกจากนี้ยังมีการวิพากษ์วิจารณ์นโยบายของเกาหลีใต้ ญี่ปุ่น สหรัฐ อิสราเอลและรัฐบาลประเทศตะวันตกที่มีต่อเกาหลีเหนือและ/หรือพันธมิตรของเกาหลีเหนือ วันที่ 1 มกราคม ค.ศ. 2006 สำนักข่าวส่งบทบรรณาธิการร่วมจากหนังสือพิมพ์ของรัฐเกาหลีเหนือเรียกร้องให้ถอนกองกำลังอเมริกาออกจากเกาหลีใต้ แม้บทบรรณาธิการประจำวันที่ 1 มกราคมจะเป็นประเพณีของหนังสือพิมพ์เหล่านี้ แต่ในปีนั้นได้รับความสนใจจากสื่อตะวันตกอย่างมาก จากการเรียกร้องให้มี "การรณรงค์ระดับชาติเพื่อขับไล่ทหารสหรัฐออกไป" บทบรรณาธิการดังกล่าวยังมีการอ้างถึงการรวมชาติเกาหลีอยู่หลายครั้ง บทบรรณาธิการ ค.ศ. 2009 ก็ได้รับความสนใจในลักษณะเดียวกัน เนื่องจากไม่มีการวิพากษ์วิจารณ์นโยบายของสหรัฐและมีการยอมรับถึงปัญหาทางเศรษฐกิจที่รุนแรงในเกาหลีเหนือ นอกจากนี้บทบรรณาธิการยังอ้างถึงการทำให้คาบสมุทรเกาหลีปลอดอาวุธนิวเคลียร์ ที่นักวิเคราะห์อ้างว่าเป็นสัญญาณแห่ง "ความหวัง" สิ่งนี้ถูกเน้นย้ำอีกครั้งในบทบรรณาธิการ ค.ศ. 2010 ซึ่งเรียกร้องให้ยุติความเป็นศัตรูกับสหรัฐอเมริกาและทำให้คาบสมุทรเกาหลีปลอดนิวเคลียร์ ในบทบรรณาธิการร่วม ค.ศ. 2011 นอกเหนือจากการเรียกร้องให้เกาหลีปลอดนิวเคลียร์และการลดความตึงเครียดระหว่างสองเกาหลีแล้ว ยังเป็นครั้งแรกที่มีการกล่าวถึงอุตสาหกรรมเบาที่กำลังเติบโตของเกาหลีเหนือ โดยให้เหตุผลว่าจะเป็นการยกระดับเศรษฐกิจของชาติในปีใหม่ที่กำลังจะมาถึง และเพื่อความสำเร็จของภารกิจแห่งชาติ คังซ็องแทกุก (ประเทศที่เข้มแข็งและรุ่งเรือง) ธรรมเนียมการตีพิมพ์บทบรรณาธิการร่วมฉบับปีใหม่สิ้นสุดลงใน ค.ศ. 2013 เมื่อคิม จ็อง-อึนกล่าวสุนทรพจน์วันขึ้นปีใหม่ผ่านทางโทรทัศน์เป็นครั้งแรกในรอบ 19 ปี ในเดือนมิถุนายน ค.ศ. 2018 โรดงชินมุนอุทิศเนื้อหาพิเศษจำนวน 4 หน้าให้การประชุมสุดยอดเกาหลีเหนือ–สหรัฐ พร้อมกล่าวต้อนรับผลการประชุม บทความดังกล่าวลงข้อความของการประกาศฉบับเต็ม นอกจากนี้ยังมีการกล่าวถึงการรับรองความปลอดภัยและการให้คำมั่นของดอนัลด์ ทรัมป์ที่จะยุติการซ้อมรบร่วมกับเกาหลีใต้ แต่ไม่ได้มีการกล่าวถึงคำสัญญาที่ระบุว่าคิมได้ให้ไว้กับ ทรัมป์เกี่ยวกับการปิดสนามทดสอบเครื่องยนต์ขีปนาวุธ ดูเพิ่ม รายชื่อหนังสือพิมพ์ในประเทศเกาหลีเหนือ สื่อในประเทศเกาหลีเหนือ การเมืองเกาหลีเหนือ โทรคมนาคมในประเทศเกาหลีเหนือ พีเพิลส์เดลี, หนังสือพิมพ์ทางการของจีน ปราฟดา, หนังสือพิมพ์ทางการของสหภาพโซเวียต อ้างอิง แหล่งข้อมูลอื่น เว็บไซต์ทางการ Rodong Simun ที่ KCNA Watch archives โดย NK News Old archives ที่ ศูนย์ข้อมูลทางเทคนิคด้านการป้องกันประเทศ